Foto: Index oglasi

SLAVONIJA je godinama najzaostaliji dio Hrvatske iz koje stanovnici bježe glavom bez obzira. Škole imaju sve manje učenika, o čemu je Index već pisao, a cijene nekretnina već nekoliko godina strmoglavo padaju. U posljednjih osam godina pale su za 50 posto.



Na Index oglasima pronašli smo kuće već od 7000 eura. Jedna po toj cijeni prodaje se kraj Belišća. Skuplje od toga prodaju se čak i automobili stari nekoliko godina. Kuća od 94 kvadrata u Našicama prodaje se za 15.000 eura, a po istoj cijeni prodaje se i dvokatnica od 106 kvadrata u Belom Manastiru.



Za samo 8000 eura prodaje se kuća od 235 kvadrata u jugozapadnom dijelu Osijeka, točnije u mjestu Ivanovac, a slične su i cijene kuća diljem Slavonije i Baranje.



Međutim, razlog zbog kojeg se nekretnine prodaju u bescjenje nije samo iseljavanje, iako je i to, naravno, jedan od razloga.



Razgovarali smo s agentom za nekretnine iz Osijeka koji nam je rekao da se kuće na selima prodaju po takvim cijenama isključivo zato što rijetko tko danas želi ostati na selu. Stariji, kaže nam on, umiru, a mladi ne vide budućnost na selu.



"Velika je ponuda nekretnina. Svi bježe u gradove i to je razlog zbog kojeg se kuće prodaju u bescjenje. Naravno, dosta ih napušta državu, ali oni nisu glavni razlog takvom stanju na tržištu nekretnina u Slavoniji. Uglavnom oni koji prodaju kuće radi selidbe to razglase među susjedima i tako ih prodaju, a ne angažiraju agencije", rekao nam je agent za nekretnine iz Osijeka.

Hiperprodukcija stanova



Slično nam je rekao i Mirko Sabljar, vlasnik agencije za nekretnine iz Đakova, no on nam je puno detaljnije proanalizirao cjelokupnu situaciju vezanu uz prodaju nekretnina u Slavoniji i Baranji.



"Što se tiče Đakovštine, odnosno Đakova i okolice, tu zaista imamo jako puno nekretnina na prodaji. No ne radi se samo o iseljavanju. To je u manjem postotku utjecalo na ponudu. Za sve je kriva ekonomska situacija u Slavoniji, a posebno u Đakovštini. I banke su pooštrile uvjete davanja kredita. Problem je u tome što nema više povoljnih kredita, stanovništvo stari, a mladi slabo kupuju. Sve to uzrokuje povećanu ponudu nekretnina čije su cijene sramotno niske. S druge strane, u Đakovštini je prije pet do šest godina došlo do hiperprodukcije stanova. U dobra vremena godišnje nam je trebalo 20 stanova, a kad je bio bum stanogradnje, onda je u četiri godine izgrađeno 500 stanova. Te su građevinske firme propale, a stanovi su neuseljeni. Pripremaju se i stečajni i ovršni postupci licitacije tih stanova na dražbama", rekao je za Index Mirko Sabljar.

Naglasio je da su cijene nekretnina u posljednjih 8 do 10 godina pale od 50 do 60 posto.

"Slavonija je najgora po tome padu. Doduše, cijene su pale i u ostatku Hrvatske, osim u Istri, Splitu i Dubrovniku. No ovdje su u odnosu na ostatak Hrvatske cijene nekretnina najviše pale. To znam kao član vijeća agencija za posredovanje u nekretninama pri HGK", rekao je Sabljar.



Kazao nam je da na cijenu utječe i činjenica da su u zgradama od 60 stanova, samo dva useljena. To, tvrdi on, automatski snižava cijenu i stanova i ostalih nekretnina.



Dodao je kako se osjeti i posljedica iseljavanja, no u nešto manjoj mjeri jer tvrdi da oni koji iseljavaju ne prodaju nekretnine.

Tekst se nastavlja ispod oglasa

"Ovdje nemate od čega živjeti"



"Rijetki su oni koji odsele pa prodaju stan, uglavnom su to oni koji sele u Kanadu ili negdje dalje. Oni koji iseljavaju u države Europe ne prodaju nekretnine. U pravilu su većinom otišli jedan ili dva člana obitelji. Ne znaju hoće li se vratiti u zemlju pa zasad još ne prodaju nekretnine", rekao nam je Sabljar.



Umjesto njih, nekretnine prodaju oni koji su još 60-ih odselili iz Hrvatske.



"Nažalost, ti ljudi su sad u godinama kad umiru pa njihove nekretnine prodaju djeca koja se nisu vratila u Hrvatsku ili su im pak roditelji izgradili nove kuće. Imamo i slučajeva da se prodaju velike kuće, dvokatnice i trokatnice u kojima su sad ostali samo roditelji, a djeca su odselila. Njima je takva kuća preskupa za održavanje pa je prodaju. Uglavnom sve više ljudi napušta ovo područje, sele u gradove u Hrvatskoj ili odlaze u inozemstvo. U Đakovu se nemate gdje zaposliti, ne otvaraju se radna mjesta. Ovdje jednostavno nemate od čega živjeti", zaključio je Sabljar.

Antonija Mikičić, agentica za nekretnine iz Našica, u razgovoru za Index također je potvrdila da su u zadnjih 8 godina cijene nekretnina drastično pale. Na području Našica u prosjeku su pale 50 posto. Razlog tome je velika nezaposlenost i činjenici da mladi iseljavaju.



"Više nitko ne želi živjeti i raditi na selu. Mladi svi sele, poljoprivredom se ne žele baviti. S druge strane posla nema, vlada visoka stopa nezaposlenosti pa je i to razlog zbog kojeg ljudi iseljavaju. I onda ostaju nekretnine koje se prodaju po niskim cijenama", rekla je za kraj Antonija Mikičić.



